Document ID: 32020R0474

Reference:
1.4.2020
BG
Официален вестник на Европейския съюз
L 100/12
ДЕЛЕГИРАН РЕГЛАМЕНТ (ЕС) 2020/474 НА КОМИСИЯТА
от 20 януари 2020 година
относно Европейската база данни за корабните корпуси
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (1), и по-специално член 19, параграф 7 от нея,
като има предвид, че:
(1)
За да се осигури безпрепятственото прилагане на Директива (ЕС) 2016/1629, трябва да се предостави пълен достъп на компетентните органи на държавите членки, на договарящите страни по Ревизираната конвенция за корабоплаването по река Рейн, както и на трети държави, на които е поверено да изпълняват задачи, свързани с прилагането на Директива (ЕС) 2016/1629 и Директива 2005/44/ЕО на Европейския парламент и на Съвета (2).
(2)
Пълният достъп позволява на държавите членки да си сътрудничат помежду си и с трети държави и да координират работата си по отношение на обработката на данни за плавателните средства, въведени в EHDB.
(3)
На други органи следва да се предоставя достъп до EHDB в режим само за четене, за да могат те да прилагат административни мерки за осигуряване на управлението на трафика и инфраструктурата по вътрешните водни пътища, за поддържане или налагане на безопасността на корабоплаването и събиране на статистически данни.
(4)
За да се осигури безпроблемното функциониране на EHDB и да се улесни проверката на заявленията за достъп до EHDB, държавите членки, договарящите страни по Ревизираната конвенция за корабоплаването по река Рейн и съответните трети държави следва да определят единни звена за контакт.
(5)
Целесъобразно е да се определят стъпките, които държавите членки следва да предприемат, когато предоставят достъп до EHDB в режим само за четене, за да се гарантира сигурността на данните и безпроблемното функциониране на EHDB.
(6)
Необходими са висококачествени, съпоставими, актуални, надеждни и хармонизирани данни за плавателните средства за плаване по вътрешни водни пътища, за да се улесни проверката на настоящите данни и информация за плавателното средство и тези от минали периоди, свързани с издадените свидетелства и новите заявления за свидетелства. Поради това следва да се състави подробен списък на данните, свързани с плавателното средство.
(7)
Спецификациите следва да останат технологично неутрални и отворени за иновативни технологии и следва да се прилагат принципите на еднократност и на оперативна съвместимост по подразбиране. Следва надлежно да се вземат предвид принципите и препоръките, изложени в Плана за действие на ЕС за електронно управление през периода 2016—2020 г. (3) и Европейската рамка за оперативна съвместимост (4)).
(8)
Когато мерките, предвидени в настоящия регламент, включват обработване на лични данни, то следва да се извършва в съответствие с правото на Съюза за защита на личните данни, по-специално Регламент (ЕС) 2018/1725 на Европейския парламент и на Съвета (5) по отношение на обработването от Европейската комисия и Регламент (ЕС) 2016/679 на Европейския парламент и на Съвета (6) по отношение на обработването от компетентните органи на държавите членки.
(9)
В съответствие с член 42 от Регламент (ЕС) 2018/1725 бе проведена консултация с Европейския надзорен орган по защита на данните,
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
С настоящия регламент се определят правила за събирането, обработването и достъпа до данните, съхранявани в Европейската база данни за корабните корпуси (EHDB), посочена в член 19 от Директива (ЕС) 2016/1629, както и видовете разрешения за достъп и указанията относно използването и функционирането на базата данни.
Член 2
Събиране на данни
Държавите членки въвеждат в EHDB данните за идентификация на плавателно средство, посочени в приложение 1 към настоящия регламент.
Член 3
Пълен достъп до EHDB и обработка на данните в EHDB
1.   Достъпът до данните и тяхната обработка се извършват от компетентните органи на държавите членки, от договарящите страни по Ревизираната конвенция за корабоплаването по река Рейн и от трети държави, на които е поверено да изпълняват задачи, свързани с прилагането на директиви (ЕС) 2016/1629 и 2005/44/ЕО, с цел подпомагане на прилагането на административните мерки за поддържане на безопасността и улесняване на корабоплаването и осигуряване на прилагането на Директива (ЕС) 2016/1629.
2.   Всяка държава членка, договаряща страна по Ревизираната конвенция за корабоплаването по река Рейн и трета държава, посочена в параграф 1, уведомява Комисията за наименованията и адресите на компетентните органи, посочени в параграф 1.
3.   Държавите членки гарантират съответствието между данните, съхранявани в регистрите, посочени в член 17 от Директива (ЕС) 2016/1629, и данните, предоставяни в EHDB.
4.   Пълен достъп до EHDB се предоставя в съответствие с приложение 3 към настоящия регламент.
Член 4
Достъп до EHDB в режим само за четене
1.   За целите на прилагането на административни мерки за осигуряване на управлението на трафика и инфраструктурата по водните пътища, поддържане или налагане на безопасността на корабоплаването и събиране на статистически данни, достъп до EHDB в режим само за четене може да бъде предоставен на органи на държавите членки, различни от тези, посочени в член 3, на договарящите страни по Ревизираната конвенция за корабоплаването по река Рейн и на трети държави, посочени в член 3, параграф 1 от настоящия регламент.
2.   Всяка държава членка, договаряща страна по Ревизираната конвенция за корабоплаването по река Рейн или трета държава, уведомява Комисията за наименованията и адресите на органите, посочени в параграф 1, като посочва техните потребителски профили в съответствие с приложение 2 към настоящия регламент.
3.   Достъп до EHDB в режим само за четене се предоставя в съответствие с приложение 4 към настоящия регламент.
Член 5
Единно звено за контакт за EHDB
1.   Всяка държава членка, договаряща страна по Ревизираната конвенция за корабоплаването по река Рейн и трета държава, посочена в член 3, параграф 1, определя единна точка за контакт за Комисията и другите държави членки с цел да се улесни обменът на информация относно валидирането на достъпа в съответствие с членове 3 и 4. Уведомяването в съответствие с член 3, параграф 2 и член 4, параграф 2 се извършва чрез вписване на съответната информация в EHDB.
2.   Единната точка за контакт се избира измежду компетентните органи, посочени в член 3, параграф 1 от настоящия регламент.
3.   Всяка държава членка, договаряща страна по Ревизираната конвенция за корабоплаването по река Рейн и трета държава, посочена в член 3, параграф 1 от настоящия регламент, уведомява Комисията за наименованията и данните за контакт на единното звено за контакт за EHDB.
Член 6
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 20 януари 2020 година.
За Комисията
Председател
Ursula VON DER LEYEN
(1)  ОВ L 252, 16.9.2016 г., стр. 118.
(2)  Директива 2005/44/EО на Европейския парламент и на Съвета от 7 септември 2005 г. относно хармонизираните речни информационни услуги (RIS) относно вътрешните водни пътища на Общността (OB L 255, 30.9.2005 г., стр. 152).
(3)  „План за действие на ЕС за електронно управление през периода 2016—2020 г. Ускоряване на цифровото преобразуване на управлението“, Съобщение на Комисията до Европейския парламент, Съвета, Европейския икономически и социален комитет и Комитета на регионите (COM(2016) 179 final).
(4)  Европейска рамка за оперативна съвместимост — стратегия за прилагане, Съобщение на Комисията до Европейския парламент, Съвета, Европейския икономически и социален комитет и Комитета на регионите (COM(2017) 134).
(5)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
(6)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).
ПРИЛОЖЕНИЕ 1
Данни за идентификация на плавателно средство
Списъкът с данни за идентификация на плавателен съд, определен в приложение 2 към приложимия европейски стандарт за определяне на технически изисквания за плавателни съдове по вътрешните водни пътища, е този, към който се прави препратка в приложение II към Директива (ЕС) 2016/1629.
ПРИЛОЖЕНИЕ 2
Потребителски профили и права за достъп
1.1.
Комисията предоставя права за достъп на индивидуални потребители, в съответствие с потребителските профили, посочени в таблица 1.
1.2.   
Комисията може също така да предоставя достъп до EHDB на международни организации и органи на трети държава в съответствие с член 19, параграф 5 от Директива (ЕС) 2016/1629, когато са изпълнени изискванията, определени в член 46 от Регламент (ЕС) 2018/1725. Потребителските профили или права за достъп могат да бъдат ограничени в зависимост от резултата от оценката във връзка със степента на защита на личните данни на физическите лица.
Потребителски профили
Определение
Права за достъп
Технически сертифициращ орган
Компетентен орган или контролен орган за издаване на свидетелства за вътрешно корабоплаване на Съюза съгласно член 6 от Директива (ЕС) 2016/1629
или
контролен орган за издаването на свидетелства съгласно член 22 от Ревизираната конвенция за корабоплаването по река Рейн
или
подобен компетентен орган на трети държави, на който са поверени задачи, свързани с прилагането на Директива (ЕС) 2016/1629
или
компетентен орган за издаване на уникален европейски идентификационен номер на плавателния съд съгласно член 18 от Директива (ЕС) 2016/1629
Пълен достъп
Компетентен орган за RIS
Компетентен орган за прилагането на RIS и за международния обмен на данни съгласно член 8 от Директива 2005/44/ЕО
или
организация, на която са възложени (или с която има сключен договор за) експлоатацията на системата RIS и предоставянето на речни информационни услуги съгласно определеното в Директива 2005/44/ЕО
Пълен достъп (ограничен до необходимото за прилагане на Директива 2005/44/ЕО)
Статистическа служба
Национални или международни служби, които отговарят за събирането на статистически данни.
Достъп само в режим на четене, който се определя според резултата от оценката във връзка с нивото на защита на личните данни на физически лица
Международни организации
Упълномощени потребители в международни организации
Достъп само в режим на четене, който се определя според резултата от оценката във връзка с нивото на защита на личните данни на физически лица
Други органи
Всички органи, които осигуряват управлението на трафика и инфраструктурата по водните пътища, както и поддържането или налагането на безопасността на корабоплаването, като например:
—
компетентен орган за управление на трафика
—
оператор на шлюз или мост
—
доставчик на услуги по спасяване и спешна помощ
—
правоприлагащи органи
—
орган за разследване на произшествия
достъп в режим само за четене
Персонал на Комисията
Упълномощени потребители
а)
отговарящи за поддържането на EHDB или
б)
отговарящи за политиките в областта на корабоплаването по вътрешните водни пътища
Доставчик на техническото решение за всички функции;
достъп в режим само за четене
ПРИЛОЖЕНИЕ 3
Пълен достъп до EHDB и обработка на данните в EHDB
1.   
Валидирането на пълния достъп и обработката на данните в EHDB се извършва, както следва:
а)
подаване чрез EHDB на заявление за създаване на профил, позволяващ пълен достъп и обработка на данните;
б)
валидиране от съответното единно звено за контакт за EHDB;
в)
активиране на профила.
2.
Комисията може да дезактивира профила, ако потребителят не отговаря на изискванията на настоящия регламент.
ПРИЛОЖЕНИЕ 4
Достъп до EHDB в режим само за четене
1.
Валидирането на достъпа до EHDB в режим само за четене се извършва, както следва:
а)
подаване чрез EHDB на заявление за създаване на профил, позволяващ достъп до базата данни в режим само за четене;
б)
валидиране от съответното единно звено за контакт за EHDB;
в)
активиране на профила.
2.
Комисията може да дезактивира профила, ако потребителят не отговаря на изискванията на настоящия регламент.
3.
Компетентните органи отговарят за редовното наблюдение и проверка на достъпа, предоставен от тях на органите, посочени в член 4, параграф 1.
ПРИЛОЖЕНИЕ 5
Функции
EHDB предоставя следните функции:
1.
Проверка на уникалния европейски идентификационен номер на плавателния съд (ENI) в EHDB
EHDB позволява на компетентните органи да проверяват въз основа на ENI или на данни за идентификация на дадено плавателно средство дали то вече е регистрирано в системата.
2.
Справка за данни от свидетелства на плавателни средства:
EHDB осигурява достъп до данните от свидетелствата (издадени в съответствие с Директива (ЕС) 2016/1629) на плавателните средства и данните за идентификация на плавателно средство, предоставени им от националните регистри.
3.
Справка за отхвърлени или необработени заявления за свидетелства:
EHDB предоставя достъп до данните за състоянието (отхвърлено или необработено) на заявленията за свидетелство в съответствие с Директива (ЕС) 2016/1629.
4.
Достъп до електронно копие на свидетелствата на плавателното средство:
EHDB предоставя достъп до електронно копие на всички свидетелства, издадени от компетентните органи в съответствие с Директива (ЕС) 2016/1629.
5.
Генериране на статистически данни
EHDB предоставя на упълномощени потребители функции за търсене в базата данни с цел извличане на статистически данни.
6.
Управление на достъпа на потребителите
Потребителите получават достъп до EHDB чрез системата за автентификация на Комисията (т. нар. EU Login).

Summary:
Вътрешни водни пътища — Плавателни съдове
Вътрешни водни пътища — Плавателни съдове
 
РЕЗЮМЕ НА:
Делегиран регламент (ЕС) 2020/474 относно Европейската база данни за корабните корпуси
Директива (EС) 2016/1629 относно техническите изисквания за плавателните съдове по вътрешните водни пътища
Регламент (ЕС) 2016/1628 относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника
Директива 2010/35/ЕС относно транспортируемото оборудване под налягане
Директива 2009/100/ЕО относно взаимното признаване на свидетелства за плавателност за кораби, плаващи по вътрешни водни пътища
Директива 2008/68/ЕО относно вътрешния превоз на опасни товари
КАКВА Е ЦЕЛТА НА ЗАКОНОДАТЕЛСТВОТО?
С него се установява система от технически изисквания за плавателните съдове по вътрешните водни пътища и се създава система за технически проверки. Целта му изискванията за свидетелства за корабоплаване по вътрешните водни пътища да станат идентични в целия ЕС, като се опростят правилата и се допринесе за по-добра безопасност. То въвежда специфични правила за:превоз на оборудване под налягане и опасни товари;гранични стойности за емисии на замърсяващи вещества за двигателите;взаимни договорености за признаване на лицензи;Европейската база данни за корабните корпуси (EHDB).
ОСНОВНИ АСПЕКТИ
Директива (EС) 2016/1629 за определяне на техническите изисквания за плавателните съдове по вътрешните водни пътища. С нея се установява техническите изисквания за безопасно корабоплаване по вътрешните водни пътища, посочени в приложение, които са класифицирани като зони 1, 2, 3 или 4, в допълнение към зона R (специални разпоредби за Ревизираната конвенция за корабоплаването по река Рейн). Тя не се прилага за фериботи, морски плавателни съдове и повечето морски кораби, включително влекачи и тласкачи, които могат само понякога да бъдат експлоатирани по вътрешните водни пътища.
Свидетелства за вътрешно корабоплаване
Държавите от ЕС трябва да гарантират, че плавателните съдове, експлоатирани по вътрешните водни пътища на ЕС, са изградени и поддържани в съответствие с настоящата директива. Свидетелство за вътрешно корабоплаване трябва да бъде издадено след технически преглед, преди даден кораб да бъде пуснат в експлоатация.Властите могат да издават временни удостоверения в случай на загуба или увреждане на съществуващо такова или при определени изключения, посочени в приложенията. Срокът на валидност на свидетелствата за вътрешно корабоплаване за новоизградени плавателни съдове не трябва да надвишава 5 години (за пътнически и високоскоростни плавателни съдове) или 10 години (за всички други плавателни съдове). По изключение валидността може да бъде удължена до 6 месеца без допълнителна проверка. Когато значителни промени или ремонти засягат здравината на конструкцията, навигацията, маневреността или специалните характеристики, плавателният съд трябва отново да бъде инспектиран преди всяко плаване в бъдеще. Ако дадено свидетелство не бъде подновено, националният орган трябва да посочи причината и да информира собственика за процедурата по обжалване и съответните срокове. Държавите от ЕС могат да признаят свидетелствата за корабоплаване на плавателни съдове от трети държави за периода на изчакване на изрични споразумения.Идентифициране
Държавите от ЕС гарантират, че техните компетентни органи определят за всеки плавателен съд уникален европейски идентификационен номер на плавателния съд (ЕИН), който остава непроменен по време на жизнения цикъл на плавателния съд.
Европейска база данни за корабните корпусиС Делегиран регламент (ЕС) 2020/474 на Комисията се определят правила за събирането, обработката и достъпа до данни в EHDB. Европейската комисия отговаря за поддържането на EHDB на мерките за подкрепа за осигуряване на безопасност, улесняване на корабоплаването и начина, по който се прилага Директива (ЕС) 2016/1629. Държавите от ЕС гарантират, че техните власти актуализират базата данни за целите на прилагането на директивата, управлението на трафика и инфраструктурата по водните пътища, поддържането на безопасността и събирането на статистически данни чрез:въвеждане на данни за идентифициране и описание на плавателните съдове;въвеждане на издадени, подновени, заменени или оттеглени свидетелства, с цифрово копие на всички свидетелства, издадени по силата на настоящата директива;въвеждане на данни за всички отхвърлени или изчакващи заявления за удостоверения;изтриване на данни, свързани с плавателни съдове, когато те се бракуват;регистриране на всички промени в горепосочените данни. Властите могат да предават лични данни на трета държава или международна организация за всеки отделен случай. Всяка обработка на лични данни от държави от ЕС е в съответствие с правото на ЕС относно защитата на личните данни, по-конкретно Регламент (ЕС) 2016/679 (ОРЗД). Комисията може за всеки отделен случа, да прехвърля лични данни или да предоставя достъп до EHDB на орган на трета държава или международна организация, при условие че са изпълнени изискванията на Регламент (ЕС) 2018/1725 (вж. резюме). Комисията е оправомощена да приема делегирани актове, в които се посочват:данните, които трябва да бъдат въвеждани в базата данни от държавите от ЕС;видовете разрешен достъп;инструкциите относно използването и функционирането на базата данни, по-специално по отношение на сигурността, кодирането и обработката на данните.Технически изисквания
Техническите изисквания, приложими за плавателни съдове в зони 1, 2, 3 и 4, са тези, определени в стандарт ES-TRIN 2019/1, изготвен от Европейския комитет за изготвяне на стандарти за вътрешното корабоплаване (CESNI).
ИнспекцияОрганите за инспекция се определят от държавите от ЕС и се състоят от най-малко един от следните:длъжностно лице от администрацията, което отговаря за вътрешното корабоплаване;експерт по проектирането на плавателни съдове по вътрешните водни пътища и техните двигатели;експерт по корабоплаване със свидетелство на капитан на плавателен съд за вътрешни водни пътища, което упълномощава притежателя да плава с кораба, който трябва да бъде инспектиран;експерт по традиционни плавателни съдове за инспекцията на традиционни плавателни съдове. Държавите от ЕС гарантират, че определените органи извършват първоначалните, периодичните, специалните и доброволните инспекции, посочени в директивата.Дерогации за някои категории плавателни средстваПри поддържане на подходящо ниво на безопасност държавите от ЕС могат да разрешат освобождаване за плавателни съдове, експлоатирани по несвързани вътрешни водни пътища, или определени плавателни съдове, чиято пълна товароподемност не надвишава 350 тона или не са предназначени за превоз на товари. За да насърчи иновациите и новите технологии, Комисията може да разреши временни изключения за инсталации или проекти, различни от включените в приложенията — или за изпитателни цели — при условие че е осигурена еквивалентна безопасност.Свързано законодателствоС Директива 2008/68/ЕО се определят правила за безопасен и сигурен превоз на опасни товари с автомобилен, железопътен или вътрешноводен транспорт в ЕС. В нея са обхванати и такива аспекти като товарене и разтоварване, прехвърляне към друг вид транспорт и спиранията в процеса на превозване. С нея се разширяват международните правила, за да обхванат националния превоз на опасни товари. С различни актове за изпълнение се въвеждат освобождавания, които позволяват да се вземат предвид специфичните национални обстоятелства, обикновено по отношение на количествените ограничения и смесените товари. Директива 2009/100/ЕО относно взаимното признаване на свидетелства за плавателност се прилага за плавателни съдове по вътрешни водни пътища с тегло 20 тона или повече, които са с дължина по-малка от 20 метра или обем 100 m3, използвани за превоз на стоки по вътрешни водни пътища. Съгласно законодателството държавите от ЕС:определят процедури за издаване на свидетелства за плавателност;признават свидетелство за плавателност, издадено от друга държава от ЕС, както ако би било издадено от самите тях;могат да спрат даден плавателен съд, ако той е в състояние, което е опасно за околната среда, докато дефектите не бъдат отстранени. С Директива 2010/35/ЕС се въвеждат подробни правила за транспортируемото оборудване под налягане* с цел подобряване на безопасността и гарантиране на свободното движение в рамките на ЕС. С нея се актуализира предишното законодателство, по-конкретно относно изискванията за съответствие, оценките на съответствието и периодичните инспекции. Директивата обхваща автомобилния, железопътния и вътрешноводния транспорт и е тясно свързана с Директива 2008/68/ЕО. С Регламент (ЕС) 2016/1628 (вж. резюме) се определят граничните стойности за емисии на замърсяващи вещества за нови двигатели, които трябва да се монтират в извънпътна подвижна техника (включително плавателни съдове по вътрешни водни пътища). С него се определят конкретно граничните стойности за емисии на замърсяващи вещества от етап V, както и техните дати на прилагане. Целта на регламента е да се намалят емисиите на замърсяващи вещества и да се премахне оборудването с най-замърсяващи двигатели.
ОТКОГА СЕ ПРИЛАГА ЗАКОНОДАТЕЛСТВОТО?
Директива 2008/68/EО се прилага от 20 октомври 2008 г. и трябваше да бъде въведена в законодателството на държавите от ЕС до 30 юни 2009 г. Директива 2009/100/EО отмени и кодифицира Директива 76/135/ЕИО от 22 октомври 2009 г. Директива 2010/35/ЕС се прилага от 20 юли 2010 г. и трябваше да бъде въведена в законодателството на държавите от ЕС до 30 юни 2011 г. За двигатели за плавателни съдове по вътрешни водни пътища Регламент (ЕС) 2016/1628 се прилага от 1 януари 2019 г. (с мощност под 300 kW) и от 1 януари 2020 г. (мощност, равна или по-голяма от 300 kW). Освен това има преходен период от 24 месеца от горепосочените дати. Директива (ЕС) 2016/1629 се прилага от 6 октомври 2016 г. и трябва да стане закон в държавите от ЕС до 7 октомври 2018 г. Регламент (ЕС) № 2020/474 се прилага от 21 април 2020 г.
ОБЩА ИНФОРМАЦИЯ
За допълнителна информация вж.:Вътрешни водни пътища (Европейска комисия) За CESNI (CESNI).
ОСНОВНИ ПОНЯТИЯ
Транспортируемо оборудване под налягане: група съоръжения, обхващаща съдове под налягане, резервоари, превозни средства/вагони с акумулатори, многоелементни газови контейнери и цилиндри за газове. Това включва газови патрони, но изключва аерозоли, отворени криогенни съдове, газови бутилки за дихателни апарати и пожарогасители.
ОСНОВНИ ДОКУМЕНТИ
Делегиран регламент (ЕС) 2020/474 на Комисията от 20 януари 2020 година относно Европейската база данни за корабните корпуси (OВ L 100, 1.4.2020 г., стр. 12—19)
Директива (EС) 2016/1629 на Европейския парламент и на Съвета от 14 септември 2016 година за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (OВ L 252, 16.9.2016 г., стр. 118—176)
Последващите изменения на Директива (ЕC) 2016/1629 са инкорпорирани в основния текст. Тази консолидирана версия е само за документална справка.
Регламент (ЕС) 2016/1628 на Европейския парламент и на Съвета от 14 септември 2016 година относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (EС) № 1024/2012 и (EС) № 167/2013 и за изменение и отмяна на Директива 97/68/EО (ОВ L 252, 16.9.2016 г., стр. 53—117)
Вж. консолидираната версия.
Директива 2010/35/ЕС на Европейския парламент и на Съвета от 16 юни 2010 година относно транспортируемото оборудване под налягане и за отмяна на директиви 76/767/ЕИО, 84/525/ЕИО, 84/526/ЕИО, 84/527/ЕИО и 1999/36/ЕО на Съвета (OВ L 165, 30.6.2010 г., стр. 1—18)
Директива 2009/100/ЕО на Европейския парламент и на Съвета от 16 септември 2009 година относно взаимното признаване на свидетелства за плавателност за кораби, плаващи по вътрешни водни пътища (кодифицирана версия) (OВ L 259, 2.10.2009 г., стр. 8—13)
Вж. консолидираната версия.
Директива 2008/68/ЕО на Европейския парламент и на Съвета от 24 септември 2008 година относно вътрешния превоз на опасни товари (ОВ L 260, 30.9.2008 г., стр. 13—59)
Вж. консолидираната версия.
СВЪРЗАНИ ДОКУМЕНТИ
Регламент (ЕС) 2018/1725 на Европейския парламент и на Съвета от 23 октомври 2018 година относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39—98)
Регламент (EС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ L 119, 4.5.2016 г., стр. 1—88)
последно актуализация 13.10.2020